د دولت ۱۰۰ ویکټې او د حضرت اوم مقام
د فبرورۍ ۲۸ نېټه ښايي د دوو افغان لوبغاړو دولت ځدراڼ او حضرت الله ځاځي لپاره یوه نه هېرېدونکې ورځ وي.
دولت ځدراڼ په همدغه ورځ د کرکټ په یو ورځنیو لوبو کې خپله سلمه ویکټه واخیسته، په دې مانا چې دولت ځدراڼ په دغو لوبو کې ۱۰۰ لوبغاړي سوځولي دي. سلم کس د ایرلنډ مکارتي و چې دولت اوټ کړ. دا لوبه د هند په دهرادون کې وه. دولت ډېره موده وروسته لوبې ته راغلی او د ایرلنډ خلاف لوبې کې درې مخالف لوبغاړي وسوځول. دولت ځدراڼ د افغانستان لپاره تر دې دمه ۷۳ یوه ورځنۍ نړیوالې لوبې کړې دي. راشد خان او محمد نبي دوه نور افغان لوبغاړي دي چې تر دولت ځدراڼ مخکې یې د افغانستان لپاره ۱۰۰ یا تر ۱۰۰ ډېر کسان یې سوځولي دي. شل کلن افغان لوبغاړی حضرت الله ځاځی په لومړي ځل د شل اوریزو نړیوالو سیالیو په درجه بندۍ کې په لسو غوره توپ وهونکو کې راغلی دی. د کرکټ د نړیوالې شورا د تازه اعلان شوې درجه بندۍ له مخې حضرت الله ځاځی په اووم نمبر دی. تر حضرت مخکې د هند لوکېش راهول او وروسته د اسټرالیا ارس شارټ دي. په لومړی مقام د پاکستان بابر اعظم دی. حضرت الله ځاځی له هغه وروسته اوم مقام ترلاسه کړ چې د ایرلنډ خلاف یوې لوبې کې یې ۱۶۲ نا سوځېدلې منډې وکړې. حضرت الله ځاځي د ایرلنډ خلاف په دریو شل اوریزو سیالیو کې ټولې ۲۰۴ منډې وکړې. افغانستان دا لړۍ ۲-۰ وګټله. افغانستان له ایرلنډ سره پنځه یوه ورځنۍ او یو ټسټ لوبه هم لري. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.